钦定古今图书集成/明伦汇编/氏族典/第399卷 > 《廖用贤尚友录》 > 史弼
## 钦定古今图书集成/明伦汇编/氏族典/第399卷 > 《廖用贤尚友录》 > 史弼

按《后汉书史弼传》：“弼字公谦，陈留考城人也。父敞，顺
帝时以佞辩至尚书郡守。弼少笃学，聚徒数百，仕州

弼独无所上。从事坐传责平原何得独无？弼曰：先王
疆理天下，画界分竟，水土异齐，风俗不同。它郡自有，
平原自无，胡可相比？”从事大怒，遂举奏弼。会党禁中
解，弼以俸赎罪，得免济活者千馀人。迁河东太守，被
一切诏书，当举孝廉，弼知多权贵请托，乃豫敕断绝。
书属中常侍侯览，果遣诸生赍书请之，并求假盐税，
积日不得通，生乃说以它事谒弼，而因达览书。弼乃
大怒曰：“太守忝荷重任，当选士报国。尔何人而伪诈
无状！”命左右引出，楚捶数百，付安邑狱，即日考杀之。
侯览大怨，遂诈作飞章，下司隶，诬弼诽谤，槛车，征下
廷尉诏狱。弼遂受诬。事当弃市，减死罪一等，论输左
校。刑竟归田里，称病闭门不出。数为公卿所荐，征拜
议郎，侯览等恶之。光和中，出为彭城相，会病卒。